FI Euroopan unionin virallinen lehti C 313/20

Kanne 20.10.2008 — Euroopan yhteisöjen komissio v. Irlanti

(Asia C-456/08)

(2008/C 313/29)

Oikeudenkäyntikieli: englanti

Asianosaiset

Kantaja: Euroopan yhteisöjen komissio (asiamiehet: G. Zavvos, M. Konstantinidis ja D. Kukovec)

Vastaaja: Irlanti

Kantaja vaatii, että yhteisöjen tuomioistuin

— toteaa, että Irlanti ei ole noudattanut sovellettavien määräaikojen osalta julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta annetun neuvoston direktiivin 89/665/ETY (1) 1 artiklan 1 kohdan, sellaisena kuin yhteisöjen tuomioistuin on sitä tulkinnut, tiedoksiannon puuttumisen osalta direktiivin 89/665/ETY 1 artiklan 1 kohdan, sellaisena kuin yhteisöjen tuomioistuin on sitä tulkinnut, eikä julkisia rakennusurakoita koskevien sopimusten tekomenettelyjen yhteensovittamisesta annetun neuvoston direktiivin 93/37/ETY (2) 8 artiklan 2 kohdan mukaisia velvoitteitaan kansallisessa lainsäädännössä olevien sellaisten määräaikoja koskevin sääntöjen vuoksi, joilla säännellään tarjoajien oikeutta muutoksenhakuun julkisten hankintamenettelyjen yhteydessä, ja koska se ei antanut hankintapäätöstä tiedoksi kyseessä olevasta hankintapäätöksestä valittaneelle

— velvoittaa Irlannin korvaamaan oikeudenkäyntikulut.

Oikeudelliset perusteet ja pääasialliset perustelut

Komission mielestä Irlannin lainsäädäntö ei vaikuta olevan oikeusvarmuuden perusperiaatteen eikä direktiivissä 89/665/ETY säädetyn tehokkuusvaatimuksen, joka on kyseisen periaatteen sovellus, mukainen, koska tarjoajat ovat epätietoisia asemastaan, jos ne aikovat riitauttaa hankintaviranomaisen hankintapäätöksen kaksivaiheisissa hankintamenettelyissä, joissa etusijalla oleva tarjoaja valitaan ennen lopullista hankintapäätöstä. Irlannin on toteutettava toimenpiteitä sen varmistamiseksi, että tarjoajat tietävät selvästi ja varmasti, minkä hankintaviranomaisen päätöksen ne voivat riitauttaa ja mistä päivästä lähtien määräajat alkavat kulua. Tarjoajille on myös tehtävä selväksi, sovelletaanko päätöstä 84A paitsi hankintapäätöksiin myös valmisteleviin päätöksiin, jotka hankintaviranomainen tekee hankintamenettelyn kuluessa (ja jotka koskevat esimerkiksi etusijalla olevan tarjoajan valintaa), jolloin valmistelevassa päätöksessä mainittuja seikkoja ei voida riitauttaa kyseisestä valmistelevasta päätöksestä lasketun määräajan päättymisen jälkeen ja hankintapäätöstä ei voida riitauttaa valmistelevassa päätöksessä jo mainittujen seikkojen perusteella.

Päätöksessä 84A edellytetään, että muutosta on haettava ”mahdollisimman nopeasti ja joka tapauksessa kolmen kuukauden kuluessa”. Komissio katsoo, että tarjoajat eivät tämän muotoilun vuoksi voi olla varmoja asemastaan, kun ne harkitsevat yhteisön oikeuteen perustuvan, tehokasta oikeussuojaa koskevan oikeutensa käyttämistä hankintaviranomaisen päätöstä vastaan. Komission mielestä tarjoajille on tehtävä selväksi, mitä määräaikaa hankintaviranomaisen päätöksiä koskevaan muutoksenhakuun sovelletaan, ja oikeusvarmuuden perusperiaatteen noudattamista koskevan velvollisuuden vuoksi sovellettavan määräajan on oltava tietty määräaika, jota kaikki tarjoajat voivat tulkita selvällä ja ennakoitavissa olevalla tavalla.

(1) EYVL L 395, s. 33.

(2) EYVL L 199, s. 42.